Perfugas nach'est tontu, e no est beru

Perfugas nach'est tontu, e no est beru:
faula veramente calunniosa.
Eo bos fatto idere una cosa
chi cun fazzilidade si cumprende';
hamus tantas signoras imparende
chi faghene sa ficca a Cicerone,
in tres vocales de su cartellone
sun tres meses e mesu tipi tapa,
hoe ischin s'aligarza, cras sa nappa,
barigadu cugumere sinzeru,

Sas chi sunu cun custa fantasia
de bessire famosas literadas
sunt ses a una crica in cumpagnia,
tres battias e tres sunt cojuadas:
dent formare una noa accademia,
imparare sas legges emanadas,
fratantu a istudiare sunt intradas
in su libru de succu e maccarrone.
In tres vocales...

Como sunt totu cue istudiende,
paret chi su talentu lis pioe',
ind'unu situ su mastr'isettende
manzan'e sero a horas de sas noe
fin'a chi enit istant sillabende:
«E bi-nu, e buf-fa e bac-cu e bec-cu, e bae,
sa lessione chi nos hat post'hoe,
signor maestro? l'ischimus a cantone».
In tres vocales...

Tando lis ponet un'atera riga
cun su disizu de las avanzare,
e cominzana totu annetta e friga,
in cara e in testa a si rattare:
«Cumpatat, nos frigamus sa zimiga
chi hamus sos oios senza samunare,
in forza de su tantu istudiare
non connoschimus mancu su tittone».
In tres vocales...

Sempre in italianu si faedda',
prinzipalmente in fattos de coghina:
«Piglia la trudda e lava la padedda,
fache lo foco, arrunza la chigina,
ischerieggia la fae niedda,
ponela a moglie pro la serentina
chi venit padre dalla currentina
e si cumpanigat lo stranguglione».
In tres vocales...

Subitu dana manu a s'arimetica,
cun sa fae cominzana a contare;
sa geometria e i s'arte poetica,
algebra e matematica cumpare,
regulas analitica e sintetica,
sillogismos pro ben'argumentare,
poi a Funtana Ezza dent andare
a promover sa prima discussione.
In tres vocales...

Sa cricca feminina est tot'in bolu,
divisa in classes e in cumpagnias,
sas cojuadas forman un'istolu
e un'ater'istolu sas battias,
sas bajanas un'ateru retolu;
bramas fumantes, altas fantasias
che brincan in sienzia a duas vias
Sallustiu, Aristotel'e Platone.
In tres vocales...

Ecco sa proa 'e tota sa sustanza,
dade risposta si sezis cuntentos,
non si podet presumer ignoranza
inue hat tantos nobiles talentos,
cumpatant sos inglesos cun sa Franza
ch'hant dadu a s'Europa mill'inventos,
chi talentu de altu cunsideru
nd'hamus nois, e zente virtudiosa,

Perfugas nach'est tontu, e no est beru
faula veramente calunniosa.